Boðað hefur verið til mótmæla í nokkrum borgum Evrópuríkja í dag gegn hertum sóttvarnaaðgerðum. Þrír ungir menn í Austurríki viðurkenndu við yfirheyrslur að hafa ætla að valda lögreglumönnum alvarlegum skaða meðan á mótmælum gegn samkomutakmörkunum stóð á dögunum.
Mennirnir, sem búsettir eru í borginni Linz í norðanverðu landinu segjast hafa ætlað að hella bensíni yfir lögreglumenn og bera eld að þeim. Eins viðurkenndu þeir allir að hafa kveikt í lögreglubíl um miðjan mánuðinn. Þeir segjast hafa litið á lögreglumenn sem óvini sína þar sem þeirra hlutverk var að tryggja að ströngum sóttvarnareglum væri fylgt. Frá þessu er greint á vef danska ríkisútvarpsins og haft eftir lögreglu að trúlegt þyki að ungu mennirnir hafi ætlað að valda skaða. Smitum hefur fjölgað mikið í Austurríki og taka hertar samkomutakmarkanir og útgöngubann gildi eftir helgi. Austurríkismönnum er fyrirskipað að halda sig að mestu heima frá og með næsta mánudegi. Aðeins um 66% landsmanna hefur þegið bólusetningu en tilgangur ákveðnari takmarkana er að tryggja að fleiri verði bólusettir. Boðað hefur verið til mótmæla í Vínarborg í dag vegna aðgerðanna. Einnig hafa verið skipulögð mótmæli í Hollandi og Danmörku gegn sóttvarnaaðgerðum þar.
Boðað hefur verið til mótmæla í nokkrum borgum Evrópuríkja í dag gegn hertum sóttvarnaaðgerðum. 